Takefusa Kubo

adalah pemain bola sepak profesional Jepun. Beliau sekarang bermain untuk kelab RCD Mallorca secara pinjaman dari Real Madrid dan pasukan kebangsaan Jepun.

Karier Kelab

Permulaan karier
Takefusa Kubo memulakan kariernya sebagai pemain bolasepak seawal umur 7 tahun dengan menyertai FC Persimmon, sebuah kelab tempatan di bandar kelahirannya, Kawasaki. Pada Ogos 2009, beliau telah dianugerahkan gelaran MVP (Most Valuable Player atau Pemain Paling Bernilai) di kem bola sepak FC Barcelona yang ketika itu beliau berusia 8 tahun. Pada April 2010, beliau telah dipilih sebagai ahli pasukan FC Barcelona School dan menyertai Piala Sodexo European Rusas yang diadakan di Belgium. Beliau telah dianugerahkan gelaran MVP walaupun pasukannya menamatkan saingan di tempat ketiga. Selepas pulang, beliau mulai bermain untuk pasukan remaja Kawasaki Frontale.

Barcelona
Pada Ogos 2011, Takefusa Kubo telah dijemput untuk menyertai akademi remaja FC Barcelona, La Masia selepas berjaya melepasi ujian percubaan. Beliau mulai bermain untuk Barca Aleví C (B11). Pada musim penuh pertamanya (2012-2013), beliau menjadi penjaring terbanyak liga dengan 74 gol dalam 30 penampilan. Pada musim penuh ketiganya, beliau telah dinaikkan ke Barca Infantil A (B14). Kelab Sepanyol itu kemudiannya telah didapati melanggar polisi FIFA mengenai perpindahan pemain antarabangsa bawah 18 tahun, menyebabkan Kubo tidak dibenarkan bermain untuk kelab. Beliau pulang semula ke Jepun dalam mencari waktu permainan dan akhirnya menyertai pasukan remaja FC Tokyo.

FC Tokyo
Takefusa Kubo menyertai pasukan B18 FC Tokyo pada 2016. Pada September 2016, beliau telah dinaikkan ke pasukan senior ketika berusia 15 tahun. Pada 5 November, beliau melakukan debut untuk pasukan simpanan FC Tokyo di Liga J3 sebagai pemain gantian separuh masa ketika menentang AC Nagano Parceiro.Dia membuat debut profesionalnya pada rekod Liga J. ketika berusia 15 tahun, lima bulan dan satu hari. Pada 15 April 2017, Kubo menjadi penjaring gol termuda Liga J. ketika berusia 15 tahun 10 bulan dalam kemenangan 1-0 menentang Cerezo Osaka B23.Pada 3 Mei, beliau melakukan debut bersama pasukan utama dalam Piala YBC Levain Liga J. ketika menang 1-0 menentang Hokkaido Consadole Sapporo. Pada November 2017, FC Tokyo mengumumkan kemas kini kepada kontrak Kubo yang menambah baik gaji untuk membayarnya sebagai ahli pasukan utama.

Yokohama F. Marinos (pinjaman)
Pada 16 Ogos 2018, beliau telah menyertai Yokohama F. Marinos secara pinjaman setengah musim. Beliau terus menjaringkan gol ketika debut menentang Vissel Kobe di tempat lawan.

Mulai permulaan musim 2019, beliau menjadi pemain utama untuk FC Tokyo dalam kedua-dua pertandingan (Piala YBC Levian Liga J dan Liga J) serta menjaringkan gol dalam kedua-dua pertandingan.

Real Madrid
Pada 14 Jun 2019, Kubo menyertai kelab gergasi Sepanyol, Real Madrid dengan kontrak 5 tahun.Walaupun beliau hanya didaftarkan sebagai pemain pasukan B19, beliau dijangka akan bermain lebih banyak permainan bersama Real Madrid B untuk musim 2019-2020.Namun begitu, beliau kerap kali bermain bersama pasukan utama ketika kempen pra-musim Real Madrid di Amerika Syarikat dan Jerman.

RCD Mallorca (pinjaman)
Pada 22 Ogos 2019, Kubo menyertai RCD Mallorca secara pinjaman selama semusim. Beliau menjadi pemain Jepun ketiga dalam sejarah kelab selepas Yoshito Okubo dan Akihiro Ienaga. Pada 1 September, beliau melakukan debut La Liga ketika kalah 2-0 kepada Valencia dengan hanya bermain 15 minit. Beliau menjadi pemain Jepun termuda di dalam kelompok 4 liga terbaik Eropah yang pernah bermain dalam perlawanan dengan rekod 18 tahun 2 bulan 28 hari.Beliau menjaringkan gol pertamanya pada 10 November 2019 ketika menentang Villareal dengan kemenangan 3-1. Beliau kemudian menjaringkan gol kedua dalam perlawanan yang sengit ketika seri 3-3 menentang Real Betis. Beliau menjaringkan gol ketiganya dua minggu kemudian ketika menang 2-1 keatas SD Eibar.

Villarreal (pinjaman)
Pada 10 Ogos 2020, beliau telah dipinjamkan kepada Villarreal CF hingga ke penghujung musim 2020-2021. Selepas hanya kerap digunakan sebagai pemain gantian, tempoh pinjaman beliau dipendekkan kepada 8 Januari 2021.

Getafe (pinjaman)
Sejurus selepas meninggalkan Villarreal, beliau menyertai Getafe CF secara pinjaman sepanjang baki musim itu.

Pulang ke Mallorca (pinjaman)
Pada 12 Ogos 2021, Kubo menyertai semula RCD Mallorca secara pinjaman selama semusim. Pada 4 Disember, beliau menjaringkan gol kemenangan ketika menang 2-1 menentang Atlético Madrid.

Karier pasukan kebangsaan
Kubo telah terlibat dengan pasukan kebangsaan Jepun daripada skuad B15 hingga ke skuad senior. Pada umur 15 tahun, beliau telah dipilih sebagai pemain Pasukan bola sepak kebangsaan bawah-20 Jepun untuk beraksi di Piala Dunia B-20 FIFA 2017.

Sebelum beliau hampir memasuki umur 18, beliau telah disenaraikan untuk skuad Jepun di kejohanan Copa América 2019, yang merupakan panggilan pertama beliau untuk skuad senior. Beliau melakukan debut pada 9 Jun 2019 dalam perlawanan persahabatan ketika menentang El Salvador sebagai pemain gantian pada minit ke-67 menggantikan Takumi Minamino. Pada Julai 2021, beliau telah dimasukkan ke dalam skuad 22 pemain Jepun bawah 23 untuk Olimpik Musim Panas Tokyo 2020.
Pada 22 Julai 2021,Kubo menjaringkan gol pertama Jepun di temasya itu ketika menentang Afrika Selatan.

Statistik karier

Kelab

Pencapaian
Individu
UEFA Pasukan Pilihan Terbaik Tahunan (Team of The Year) La Liga : 2019–20

Pautan luar

Kelahiran 2001
Orang hidup
Pemain bola sepak Jepun